Document ID: 32011D0690

DECIZIA DE PUNERE ÎN APLICARE A COMISIEI
din 14 octombrie 2011
de modificare și rectificare a anexei la Decizia 2011/163/UE a Comisiei de aprobare a planurilor prezentate de țările terțe în conformitate cu articolul 29 din Directiva 96/23/CE a Consiliului
[notificată cu numărul C(2011) 7167]
(Text cu relevanță pentru SEE)
(2011/690/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 96/23/CE a Consiliului din 29 aprilie 1996 privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea și de abrogarea a Directivelor 85/358/CEE și 86/469/CEE și a Deciziilor 89/187/CEE și 91/664/CEE (1), în special articolul 29 alineatul (1) al patrulea paragraf și articolul 29 alineatul (2),
întrucât:
(1)
Directiva 96/23/CE stabilește măsuri de monitorizare a substanțelor și grupelor de reziduuri prevăzute în anexa I la directiva menționată anterior. În temeiul Directivei 96/23/CE, înscrierea și menținerea pe listele cu țările terțe din care statele membre sunt autorizate să importe animale și produse de origine animală reglementate de directiva menționată sunt condiționate de prezentarea de către țările terțe în cauză a unui plan în care să se precizeze garanțiile oferite de acestea în ceea ce privește monitorizarea grupelor de reziduuri și a substanțelor enumerate în anexa respectivă. Planurile trebuie actualizate la cererea Comisiei, în special în cazul în care anumite controale fac necesar acest lucru.
(2)
Decizia 2011/163/UE a Comisiei (2) aprobă planurile prevăzute la articolul 29 din Directiva 96/23/CE (denumite în continuare „planurile”) prezentate de anumite țări terțe enumerate în anexă pentru animalele și produsele animale menționate în această listă. Decizia 2011/163/UE abrogă și înlocuiește Decizia 2004/432/CE a Comisiei din 29 aprilie 2004 de aprobare a planurilor de monitorizare a reziduurilor, prezentate de țările terțe în conformitate cu Directiva 96/23/CE a Consiliului (3).
(3)
Având în vedere planurile recente prezentate de anumite țări terțe și informațiile suplimentare obținute de Comisie, este necesar să se actualizeze lista țărilor terțe din care statele membre sunt autorizate să importe anumite animale și produse de origine animală, enumerate în prezent în anexa la Decizia 2011/163/UE (denumită în continuare „lista”), astfel cum se prevede în Directiva 96/23/CE.
(4)
Belize este inclusă, în prezent, pe lista pentru acvacultură și miere. Cu toate acestea, Belize nu a furnizat un plan în conformitate cu articolul 29 din Directiva 96/23/CE. Prin urmare, Belize ar trebui eliminată de pe listă.
(5)
Ghana a prezentat Comisiei un plan pentru miere. Acest plan oferă garanții suficiente și ar trebui aprobat. Prin urmare, o rubrică pentru Ghana pentru miere ar trebui inclusă în listă.
(6)
India a pus în aplicare, până în prezent, măsuri corective pentru a remedia deficiențele în planul său de reziduuri din miere. Țara terță respectivă a transmis un plan îmbunătățit pentru reziduuri din miere și o inspecție a Comisiei a confirmat o punere în aplicare acceptabilă a planului. Prin urmare, rubrica pentru India în listă ar trebui să conțină miere.
(7)
Madagascar a prezentat Comisiei un plan pentru miere. Acest plan oferă garanții suficiente și ar trebui aprobat. Prin urmare, mierea ar trebui inclusă în listă, la rubrica pentru Madagascar.
(8)
Mauritius este inclusă, în prezent, pe lista pentru păsări de curte, dar cu o trimitere la nota de subsol 2 din anexa la Decizia 2011/163/UE. Respectiva notă de subsol restricționează astfel de importuri la produsele provenind din țări terțe care utilizează numai materii prime provenind fie din alte state membre, fie din țări terțe aprobate pentru importurile de astfel de materii prime către Uniune, în conformitate cu articolul 2 din decizia respectivă. Cu toate acestea, Mauritius nu a oferit garanțiile necesare pentru planul pentru păsările de curte. Prin urmare, rubrica privind țara terță respectivă din listă nu ar trebui să mai includă și păsările de curte.
(9)
Turcia a prezentat Comisiei un plan pentru ouă. Acest plan oferă garanții suficiente și ar trebui aprobat. Prin urmare, ouăle ar trebui incluse în listă, la rubrica pentru Turcia.
(10)
Rubrica pentru Singapore din listă include acvacultura, dar cu o trimitere la nota de subsol 2 din anexa la Decizia 2011/163/UE. Cu toate acestea, în anexa la Decizia 2004/432/CE, astfel cum a fost modificată prin Decizia 2010/327/UE a Comisiei (4), nu există nicio referință la nota de subsol 2, iar Singapore a prezentat un plan aprobat pentru acvacultură. Comisia nu a fost informată cu privire la existența vreunei schimbări de la aprobarea planului respectiv. Prin urmare, mențiunea privind țara terță respectivă din listă ar trebui să fie corectată prin eliminarea trimiterii la nota de subsol pentru importurile de acvacultură. Din motive de securitate juridică, rubrica pentru Singapore ar trebui să se aplice cu efect retroactiv, începând cu 15 martie 2011, data de la care se aplică Decizia 2011/163/UE care conține eroarea în rubrica referitoare la Singapore. Autoritățile competente din statele membre au fost informate în mod corespunzător și nicio întrerupere a importurilor nu a fost raportată Comisiei.
(11)
Prin urmare, anexa la Decizia 2011/163/UE ar trebui modificată în consecință.
(12)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2011/163/UE se înlocuiește cu textul din anexa la prezenta decizie.
Articolul 2
Prezenta decizie se aplică de la 1 noiembrie 2011.
Cu toate acestea, amendamentul privind rubrica referitoare la Singapore se aplică de la 15 martie 2011.
Articolul 3
Prezenta decizie se adresează statelor membre.
Adoptată la Bruxelles, 14 octombrie 2011.

Labels: 17
20
0
3
6
18